জাবের যুদ্ধ

**যাবের যুদ্ধ** (আরবি: معركة الزاب) ছিল ৭৫০ খ্রিস্টাব্দের ২৫ জানুয়ারি বর্তমান ইরাকের যাব নদীর তীরে সংঘটিত একটি সামরিক অভিযান। এই যুদ্ধটি গবেষণামূলক আলোচনায় **মহান যাব নদীর যুদ্ধ** নামেও পরিচিত। যুদ্ধটি উমাইয়া খিলাফতের সমাপ্তি ও আব্বাসীয় খিলাফতের উত্থানের সূচনা নির্দেশ করে। আব্বাসীয় খিলাফত ৭৫০ সাল থেকে ১২৫৮ সাল পর্যন্ত স্থায়ী ছিল।

## পটভূমি
আব্বাসীয় বিপ্লব প্রকৃত অর্থে ১২৯ হিজরির রমজান মাসে (জুন ৭৪৭ খ্রিস্টাব্দে) শুরু হয়, যখন আবু মুসলিম খুরাসানি মার্ভের আশপাশের গ্রামগুলোতে আব্বাসীয় আন্দোলনের প্রতীক কালো পতাকা উত্তোলন করেন। এই কালো পতাকা ছিল উমাইয়া শাসনের বিরুদ্ধে বিদ্রোহ এবং নতুন আব্বাসীয় নেতৃত্ব প্রতিষ্ঠার আহ্বানের প্রতীক। অল্প সময়ের মধ্যেই এই আন্দোলন খোরাসান অঞ্চলে দ্রুত বিস্তার লাভ করে এবং বহু মানুষ আব্বাসীয়দের পক্ষে সমর্থন জানাতে শুরু করে। ৭৪৮ খ্রিস্টাব্দের ফেব্রুয়ারি মাসে (১৩০ হিজরির জমাদিউস সানি) আবু মুসলিম মার্ভ শহরের উপর সম্পূর্ণ নিয়ন্ত্রণ প্রতিষ্ঠা করেন। এরপর তিনি অভিজ্ঞ সেনাপতি কাহতাবা ইবন শাবীব আল-তাঈকে পশ্চিমমুখী অভিযানের নেতৃত্ব দেন। এই সেনাবাহিনী ইরানের বিভিন্ন অঞ্চলে একের পর এক গুরুত্বপূর্ণ বিজয় অর্জন করতে থাকে। এর মধ্যে সবচেয়ে উল্লেখযোগ্য ঘটনা ঘটে ৭৪৯ সালের মার্চ, যখন ইসফাহানের নিকটবর্তী জাবলেক নামক স্থানে উমাইয়া সেনাপতি আমির ইবনে দুবারার নেতৃত্বাধীন একটি বড় উমাইয়া বাহিনীকে আব্বাসীয়রা পরাজিত করে। এই বিজয় আব্বাসীয়দের সামরিক অগ্রযাত্রাকে আরো শক্তিশালী করে তোলে। এরপর আব্বাসীয় সেনাবাহিনী ধীরে ধীরে ইরান অতিক্রম করে পশ্চিম দিকে অগ্রসর হতে থাকে। অবশেষে ৭৪৯ খ্রিস্টাব্দের আগস্ট মাসে (১৩২ হিজরির শুরুতে) তারা কুফার নিকটবর্তী ফোরাত নদীর তীরে পৌঁছে যায়। ইতোমধ্যে আব্বাসীয় বিপ্লব উমাইয়া শাসনের জন্য একটি বড় হুমকিতে পরিণত হয়েছিল। এদিকে আব্বাসীয় বাহিনীর এই অগ্রযাত্রার সময় উমাইয়া খলিফা মারওয়ান আব্বাসীয় আন্দোলনের প্রধান নেতা ইবরাহিমকে গ্রেপ্তার করেন। তাকে হাররানে বন্দি রাখা হয় এবং অল্প সময়ের মধ্যেই তিনি কারাগারেই মৃত্যুবরণ করেন।  এরপর আন্দোলনের নেতৃত্ব তার ভাই আবুল আব্বাসের হাতে চলে যায়। তখন কুফায় আব্বাসীয়দের পক্ষে একটি অভ্যুত্থান সংঘটিত হয়, যা পরিচালনা করেন মুহাম্মদ ইবনে খালিদ আল-কাসরি। এই অভ্যুত্থানের পর আবুল আব্বাসকে কুফায় গোপনে লুকিয়ে রাখা হয়।

১৩২ হিজরির শুরুর দিকে (৭৪৯ সালের আগস্ট) কাহতাবা ইবন শাবিব আল-তাঈ তার বাহিনী নিয়ে ইউফ্রেটিস নদী অতিক্রম করেন এবং কারবালার নিকটবর্তী এক সংঘর্ষে উমাইয়া গভর্নর ইয়াজিদ ইবনে উমরের বাহিনীকে পরাজিত করেন। যদিও এই যুদ্ধে কাহতাবা নিজেও নিহত হন, তবুও তার পুত্র হাসান ইবনে কাহতাবা দ্রুত সেনাবাহিনীর নেতৃত্ব গ্রহণ করেন। তখন তিনি উমাইয়া গভর্নর ইবন হুবাইরাকে ওয়াসিত শহরে পশ্চাদপসরণ করতে বাধ্য করেন, ফলে কুফা শহর কার্যত রক্ষাহীন হয়ে পড়ে।

এরপর আব্বাসীয় বাহিনী সহজেই কুফা শহরে প্রবেশ করে। সেখানে আবুল আব্বাস আত্মগোপন থেকে বেরিয়ে আসেন এবং অল্প সময়ের মধ্যেই তাকে মুসলিমদের নতুন খলিফা হিসেবে ঘোষণা করা হয়। দক্ষিণ ইরাকের উপর নিয়ন্ত্রণ প্রতিষ্ঠা করার পর আব্বাসীয়রা উমাইয়া খলিফা দ্বিতীয় মারওয়ানে সাথে চূড়ান্ত সংঘর্ষের প্রস্তুত হয়। এই সংঘর্ষের প্রস্তুতি নেওয়া হয় মসুলের দক্ষিণে অবস্থিত আল-জাজিরা অঞ্চলে, যার ফলে শেষ পর্যন্ত জাব নদীর যুদ্ধ সংঘটিত হয়। 

## যুদ্ধ

৭৫০ খ্রিস্টাব্দের শুরুতে বৃহত্তর জাব নদীর কাছাকাছি এই যুদ্ধ সংঘটিত হয়। উমাইয়া খলিফা মারওয়ান হাররান থেকে অগ্রসর হয়ে মসুলে ঘাঁটি স্থাপন করেন এবং তার সঙ্গে তখন সিরিয়ার অভিজ্ঞ সৈন্যদের একটি বিশাল বাহিনী ছিল। অন্যদিকে আব্বাসীয় বাহিনীর নেতৃত্ব প্রথমে আবু আওন গ্রহণ করেন। তবে খুব দ্রুত আরো প্রায় ১৫,০০০ সৈন্য এসে তাদের শক্তি বৃদ্ধি করে। এই যুদ্ধের বিজয় যেন আব্বাসীয় পরিবারের কৃতিত্ব হিসেবে প্রতিষ্ঠিত হয়, সেই উদ্দেশ্যে আব্বাসীয় নেতা আল-সাফ্ফাহ তার চাচা আবদুল্লাহ ইবন আলিকে পুরো সেনাবাহিনীর সর্বাধিনায়ক হিসেবে পাঠান। এরপর কয়েক দিন ধরে দুই পক্ষের মধ্যে ছোট ছোট সংঘর্ষ ও লড়াই চলতে থাকে। এভাবে ৭৫০ সালের ১৫ জানুয়ারি আব্বাসীয়দের একটি ছোট দল হঠাৎ করে মারওয়ানের শিবিরে আক্রমণ চালায়। পরদিন দ্বিতীয় মারওয়ানের পুত্র আরেকটি আব্বাসীয় দলের বিরুদ্ধে একটি ছোটখাটো বিজয় অর্জন করে। এই ছোট ছোট পরাজয় আব্বাসীয় সৈন্যদের মনে ভয় সৃষ্টি করতে পারে বলে আবদুল্লাহ ইবন আলি আশঙ্কা করেন। তাই তিনি তার সৈন্যদের মনোবল ভেঙে পড়ার আগেই একটি বড় ও চূড়ান্ত যুদ্ধ শুরু করার সিদ্ধান্ত নেন।

অবশেষে ৭৫০ সালের ২৫ জানুয়ারি মারওয়ান একটি গুরুতর কৌশলগত ভুল করেন। তিনি তার সৈন্যদের নৌকা দিয়ে তৈরি একটি অস্থায়ী সেতু পার হয়ে নদীর অপর পাশে অবস্থানরত আব্বাসীয় সেনাদের উপর আক্রমণ চালানোর নির্দেশ দেন। যদিও উমাইয়াদের সৈন্যসংখ্যা তুলনামূলক বেশি ছিল, তবে তাদের বাহিনীর ভেতরে বিভিন্ন গোত্রীয় বিরোধ ও দ্বন্দ্ব ছিল। এরপর খুব ভোরে প্রধান যুদ্ধ শুরু হয়, যখন উমাইয়াদের নেতা ওয়ালিদ ইবনে মু'য়াবিয়া আদেশ অমান্য করে তার অশ্বারোহী বাহিনী নিয়ে আব্বাসীয়দের ডান দিকের অংশে হঠাৎ আক্রমণ চালান।  

তখন আবদুল্লাহ ইবন আলি একটি বিশেষ প্রতিরক্ষামূলক কৌশল ব্যবহার করেন। আব্বাসীয় অশ্বারোহীরা ঘোড়া থেকে নেমে পদাতিক সৈন্যের মতো যুদ্ধ করতে শুরু করে। তারা হাঁটু গেড়ে ঘন ঘন সারিতে দাঁড়িয়ে তাদের বর্শা সামনে বাড়িয়ে দেয়, যার ফলে তাদের সামনে লোহার এক অদম্য প্রাচীর তৈরি হয়। তাদের পেছনে তীরন্দাজ দল অবস্থান নিয়ে আক্রমণকারী সিরীয় অশ্বারোহীদের দিকে লাগাতার তীর ছুঁড়তে থাকে। খোরাসানের এক সৈন্য পরে স্মৃতিচারণ করে বলেন, সিরীয়রা যেন লোহার পাহাড়ের মতো আক্রমণ করেছিল, কিন্তু বর্শার প্রাচীরে আঘাত করে তারা মেঘের মতো ছিন্নভিন্ন হয়ে পড়ে। 

এরপর যুদ্ধের পরিস্থিতি দ্রুত উমাইয়াদের বিরুদ্ধে চলে যায়। আব্বাসীয়রা ধীরে ধীরে তাদের প্রতিপক্ষকে পেছনে ঠেলে দেয় এবং উমাইয়া সেনাদের সারি ভেঙে পড়তে শুরু করে। এই অবস্থায় মারওয়ান নিজের সৈন্যদের উৎসাহিত করার জন্য তার স্বর্ণমুদ্রার থলিগুলো খুলে দেন। কিন্তু এতে উল্টো বিশৃঙ্খলা সৃষ্টি হয়। কারণ তাঁর সৈন্যরা যুদ্ধ চালিয়ে যাওয়ার বদলে সোনার মুদ্রা লুট করার জন্য নিজেদের মধ্যেই ঝগড়ায় জড়িয়ে পড়ে। অন্যদিকে কিছু ইউনিট এটিকে পশ্চাদপসরণের সংকেত মনে করে নদীর দিকে দৌড়াতে শুরু করে। পরিস্থিতি আরো খারাপ হয়, যখন মারওয়ান আব্বাসীয়দের ধাওয়া ঠেকাতে নৌকার সেতুটি ধ্বংস করার নির্দেশ দেন। এর ফলে তার নিজেরই অনেক সৈন্য নদীর তীরে আটকে পড়ে যায়। শেষ পর্যন্ত অনেক উমাইয়া সৈন্য ঠান্ডা পানিতে ডুবে মারা যায়, যা এই যুদ্ধের ভয়াবহ পরিণতি হিসেবে ইতিহাসে স্মরণীয় হয়ে থাকে।

## পরবর্তী অবস্থা
দ্বিতীয় মারওয়ান শেষ পর্যন্ত মিশরের নীল নদের বদ্বীপীয় অঞ্চলের ছোট শহর আবুসিরে পালিয়ে যান। যুদ্ধের কয়েক মাস পর আবু আউনের নেতৃত্বে আব্বাসীয় বাহিনীর একটি ছোট দল তাকে খুঁজতে খুঁজতে সেখানে পৌঁছে যায়। তারা তাকে একটি গির্জার ভেতরে লুকিয়ে থাকতে দেখতে পায়। এরপর সংঘর্ষের সময় তাকে পরাস্ত করে হত্যা করা হয়। এরপর দ্বিতীয় মারওয়ানের মাথা আব্বাসীয় সেনাপতি সালিহ ইবন আলির কাছে পাঠানো হয়। সালিহ ছিলেন আব্বাসীয় খলিফা আস-সাফ্ফাহর চাচা। বলা হয়, সালিহ ঘৃণা প্রকাশ করার জন্য মারওয়ানের জিহ্বা কেটে একটি বিড়ালের সামনে ছুড়ে দেন।

## আরো দেখুন

* ওয়াসিত অবরোধ
* আব্বাসীয় বিপ্লব

## তথ্যসূত্র

### উদ্ধৃতি


### সূত্র

* 
* 
* 
* 
*  See also the topic, Battle of the Great Zab River.
*  See also the topic, Battle of the Great Zab River.
* 
* 
* 
* 
* 
* 
* 
* 
* 
* 
* 

বিষয়শ্রেণী:আব্বাসীয় খিলাফত
বিষয়শ্রেণী:৭৫০-এর দশক